આ બાબતે વધુ માહિતી આપતાં અનિલ પરમારે ‘મિડ-ડે’ને જણાવ્યું હતું કે ‘શાંતિલાલ જૈન પોતાના બિલ્ડિંગ પ્રથમેશ રેસિડન્સીમાંથી સાંજે પાંચ વાગ્યે પોતાની દુકાને જવા માટે નીકળ્યા હતા. થોડે જ દૂર આવેલા આર્શીવાદ બિલ્ડિંગ પાસે પહોંચતાં એક યુવાને શાંતિલાલને નમસ્તે કર્યું અને પૂછ્યું હતું કે તમે મને ઓળખ્યો કે નહીં? શાંતિલાલે તેને ઓળખવાની કોશિશ કરી ત્યારે એ યુવાન તેમનો હાથ પકડીને બિલ્ડિંગના ગેટ પાસે લઈ ગયો હતો. તરત જ બીજા એક યુવાને બહુ ચતુરાઈથી મોબાઇલ પર વાતો કરતાં-કરતાં બિલ્ડિંગની અંદર જવા માટે નાટક કર્યું અને શાંતિલાલને જોયા બાદ તરત જ તેમની પાસે આવીને ઊભો રહી ગયો. બન્નેએ મળીને થોડી વાર શાંતિલાલ સાથે વાત કરી. ત્યાર બાદ એક માણસે શાંતિલાલના સફારીના ખિસ્સામાંથી મોબાઇલ કાઢ્યો અને ફરી પાછો મૂકી દીધો. પૅન્ટના ખિસ્સામાંથી રૂપિયા કાઢ્યા અને ફરી પાછા મૂકી દીધા. ત્યાર બાદ રૂમાલ કાઢી ફરી પાછો ખિસ્સામાં મૂકી દીધો. આ પ્રકારનું નાટક કરાવીને બેઉ માણસો ચેક કરતા હતા કે શાંતિલાલ જૈન મંત્રમુગ્ધ થયા કે નહીં. ત્યાર બાદ તેમણે જાણ્યું કે શાંતિલાલ જૈન પોતાનું ભાન ભૂલી ચૂક્યા છે ત્યારે બે યુવકમાંથી એક યુવાને શાંતિલાલે હાથમાં પહેરેલી ત્રણ વીંટી ઉતારીને પોતાની પાસે રાખી લીધી હતી. ત્યાર બાદ તેમનો હાથ પકડીને તેઓ જે રસ્તે જતા હતા એ રસ્તા પર છોડીને યુવકો ફરાર થઈ ગયા હતા. થોડી વાર પછી શાંતિલાલને ભાન થયું અને ખ્યાલ આવ્યો કે તેઓ છેતરાયા છે ત્યારે ફરી એ જ બિલ્ડિંગ પાસે જઈને વૉચમૅનને બે યુવકો વિશે પૂછપરછ કરી હતી, પરંતુ લૂંટારાઓની કંઈ જ ભાળ ન મળતાં પરિવારજનોને ફોન કરીને સઘળી ઘટનાની જાણકારી આપી હતી. આ આખી ઘટના પાસે લગાડેલા CCTV કૅમેરામાં કેદ થઈ હતી. હવે એના આધારે DN નગર પોલીસની ટીમે તપાસ શરૂ કરી છે.’